ธปท.ชี้ดอกเบี้ยต่ำโอกาสเอกชนลงทุนเพิ่ม
ผู้ว่าการแบงก์ชาติ แนะ เอกชนใช้ประโยชน์จากดอกเบี้ยต่ำ ดึงเงินออกไปลงทุนเพิ่มในต่างประเทศ
19 ก.พ. 2558

ผู้ว่าการแบงก์ชาติ แนะ เอกชนใช้ประโยชน์จากดอกเบี้ยต่ำ ดึงเงินออกไปลงทุนเพิ่มในต่างประเทศ
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า ปัจจุบันอัตราดอกเบี้ยค่อนข้างต่ำเห็นได้จากพันธบัตรระยะยาว 10 ปี มีอัตราดอกเบี้ยอยู่ที่ 2.6% เป็นช่วงที่ภาคเอกชนน่าจะลงทุนขยายกิจการเพราะต้นทุนจะต่ำ โดยเฉพาะการนำเงินไปลงทุนในต่างประเทศ ซึ่ง ธปท.ได้ขยายวงเงินการนำเงินไปลงทุนในต่างประเทศเพิ่มจาก 1 หมื่นล้านเหรียญสหรัฐ เป็น 5 หมื่นล้านเหรียญสหรัฐ ซึ่งถือเป็นแนวทางการส่งเสริมให้นำเงินออกไปลงทุนในต่างประเทศของ ธปท.
สำหรับสถานการณ์เศรษฐกิจโลกในขณะนี้ รวมทั้งปัญหาที่เกิดขึ้นในกรีซนั้น ผู้ว่าการ ธปท. เชื่อว่าประเทศไทยมีภูมิคุ้มกันเพียงพอที่จะรับมือกับวิกฤตที่จะเกิดขึ้นได้ เนื่องจากมีปัจจัยหลายอย่างที่แตกต่างไปจากเมื่อครั้งวิกฤตต้มยำกุ้ง เมื่อปี 2540 โดยภาคเอกชนปัจจุบันมีสัดส่วนหนี้สินเหลือเพียง 1.4 เท่าของทุน ต่างจากปี 2540 ที่หนี้สินถึง 5.4 เท่าของทุน และหนี้สินในปัจจุบันเกิดจากการนำไปลงทุนในต่างประเทศ โดยเฉพาะประเทศเพื่อนบ้าน 
นอกจากนี้ ระบบธนาคารพาณิชย์ของไทยปัจจุบันใช้เงินกู้จากต่างประเทศเพียง 5% เท่านั้น จากเกณฑ์ที่เปิดให้กู้ได้ไม่เกิน 15% ของเงินกองทุนขั้นที่ 1 และเป็นการกู้ต่างประเทศ เพื่อให้ลูกค้านำของธนาคารไปลงทุนในต่างประเทศอีกด้วย และระบบธนาคารพาณิชย์ของไทยก็แข็งแกร่งขึ้น โดยมีระดับของหนี้ที่ไม่ก่อให้เกิดรายได้ (เอ็นพีแอล) ไม่สูง 
สำหรับภาครัฐก็มีหนี้สาธารณะในระดับ 46% ของผลิตภัณฑ์มวลรวมในประเทศ (จีดีพี) แม้จะมีหนี้ครัวเรือนที่ยังต้องติดตามมา 2-3 ปีแล้ว แต่อัตราการเพิ่มของหนี้ครัวเรือนเริ่มชะลอตัวลง และหากเศรษฐกิจมีการขยายตัวสัดส่วนหนี้ครัวเรือนต่อจีดีพีก็จะชะลอลงตาม ขณะที่ทุนสำรองเงินตราต่างประเทศของไทยอยู่ในระดับที่มั่นคง มีการใช้ระบบอัตราแลกเปลี่ยนที่ยืดหยุ่น